প্রধান দেবদূত
খ্রিস্টান অ্যাঞ্জেলদের (দেবদূত) ক্রমাধিকারে আর্চএঞ্জেলরা দ্বিতীয় সর্বনিম্ন স্থানে রয়েছে। ৫ম বা ৬ষ্ঠ শতাব্দীতে সিউডো-ডায়োনিসিয়াস দ্য অ্যারোপাগাইট তাঁর বই 'ডি কোলেস্টি হায়ারার্কিয়া' (সেলেস্টিয়াল হায়ারার্কি সম্পর্কে) গ্রন্থে এই ক্রমবিন্যাস নির্দেশ করেছিলেন। "আর্চএঞ্জেল" শব্দটি সাধারণত আব্রাহামিক ধর্মগুলির সাথে যুক্ত, তবে অন্যান্য বেশ কয়েকটি ধর্মীয় ঐতিহ্যেও আর্চএঞ্জেলদের সাথে মিল রয়েছে এমন সত্ত্বার দেখা মেলে। গ্রীক শব্দ ἀρχάγγελος (আর্খাঞ্জেলোস) থেকে ইংরেজি শব্দ "আর্চএঞ্জেল" উদ্ভূত হয়েছে। গ্রীক উপসর্গ "আর্চ-" এর অর্থ "প্রধান"। একটি সাধারণ ভুল ধারণা হল যে আর্চএঞ্জেলরা খ্রিস্টধর্মে সর্বোচ্চ পদমর্যাদার অ্যাঞ্জেল। এই ভুল ধারণাটি সম্ভবত জন মিল্টনের 'প্যারাডাইস লস্ট' থেকে উদ্ভূত এবং “আর্চ-” উপসর্গের জন্য বিভ্রান্তি তৈরি হয়েছে। অন্যদিকে, ইহুদি ধর্মে, সর্বোচ্চ পদমর্যাদার অ্যাঞ্জেল যেমন মাইকেল, রাফায়েল, গ্যাব্রিয়েল এবং ইউরিয়েল, যাদেরকে সাধারণত ইংরেজিতে আর্চএঞ্জেল হিসাবে উল্লেখ করা হয়, তাদেরকে ‘প্রিন্স’ বা রাজপুত্র উপাধিতে ভূষিত করা হয়। হিব্রু ভাষায় শব্দটি হল śārīm (שָׂרִים, একবচন שָׂר, śār) । তাদের শ্রেষ্ঠত্ব ও মর্যাদা বোঝাতেই এই উপাধি দেওয়া হয়। এর দুটি উদাহরণ দানিয়েল ১০:১৩ এবং ১২:১ -এ দেখা যায়। প্রথমটিতে মাইকেল, স্বর্গীয় বাহিনীর প্রধানকে ʾaḥaḏ haśśārīm hārišōnīm ( אַחַד הַשָּׂרִים הָרִאשֹׁנִים) হিসাবে উল্লেখ করা হয়েছে, যার অর্থ "প্রথম / প্রধান রাজপুত্রদের একজন"। পরেরটিতে তাকে haśśar haggāḏōl (הַשַּׂר הַגָּדוֹল) বলা হয়েছে যার অর্থ "মহান রাজপুত্র"।.